作者:李商隱
標題:寄太原盧司空三十韻
內容:隋艦臨淮甸，唐旗出井陘。斷鼇支四柱，卓馬濟三靈。祖業隆盤古，孫謀複大庭。從來師俊傑，可以煥丹青。舊族開東嶽，雄圖奮北溟。邪同獬廌觸，樂伴鳳凰聽。酣戰仍揮日，降妖亦鬥霆。將軍功不伐，叔舅德惟馨。雞塞誰生事，狼煙不暫停。擬填滄海鳥，敢競太陽螢。內草才傳詔，前茅已勒銘。那勞出師表，盡入大荒經。德水縈長帶，陰山繞畫屏。只憂非綮肯，未覺有羶腥。保佐資沖漠，扶持在杳冥。乃心防暗室，華髮稱明廷。按甲神初靜，揮戈思欲醒。羲之當妙選，孝若近歸寧。月色來侵幌，詩成有轉欞。羅含黃菊宅，柳惲白蘋汀。神物龜酬孔，仙才鶴姓丁。西山童子藥，南極老人星。自頃徒窺管，於今愧挈瓶。何由叨末席，還得叩玄扃。莊叟虛悲雁，終童漫識鼮。幕中雖策畫，劍外且伶俜。俁俁行忘止，鰥鰥臥不瞑。身應瘠於魯，淚欲溢為滎。禹貢思金鼎，堯圖憶土鉶。公乎來入相，王欲駕雲亭。